ET Euroopa Liidu Teataja C 140/27

17. aprillil 2007 esitatud hagi — Prantsusmaa versus komisjon

(Kohtuasi T-116/07)

(2007/C 140/48)

Kohtumenetluse keel: prantsuse

Pooled

Hageja: Prantsuse Vabariik (esindajad: G. de Bergues ja S. Ramet)

Kostja: Euroopa Ühenduste Komisjon

Hageja nõuded

— Tühistada vaidlustatud otsus kogu ulatuses;

— mõista kohtukulud välja komisjonilt.

Väited ja peamised argumendid

Nõukogu lubas 30. juuni 1997. aasta otsusega, mis võeti vastu komisjoni ettepanekul ja järgides nõukogu direktiivis 92/81/EMÜ (1) sätestatud korda, liikmesriikidel kohaldada olemasoleva aktsiisimaksu määra vähendamist või aktsiisimaksust vabastamist või jätkata selle kohaldamist teatavate eriotstarbeliste mineraalõlide suhtes. Nelja järgneva otsusega pikendas nõukogu seda luba, viimase loa tähtaeg lõppes 31. detsembril 2006. Prantsusmaal oli lubatud kohaldada vähendatud maksumäära või maksuvabastust raske kütteõli suhtes, mida kasutati kütusena alumiiniumoksiidi tootmiseks Gardanne'i piirkonnas.

Komisjon teatas 30. detsembri 2001. aasta kirjaga Prantsusmaale oma otsusest algatada menetlus EÜ asutamislepingu artikli 88 lõike 2 järgi Gardanne' piirkonnas alumiiniumoksiidi tootmisel kütusena kasutatavate mineraalõlide aktsiisimaksust vabastamise suhtes. (2) Selle menetluse tulemusena võttis komisjon 7. detsembril 2005 vastu otsuse 2006/323/EÜ, milles leidis, et alumiiniumoksiidi tootmisel kütusena kasutatavate mineraalõlide aktsiisimaksust vabastamine Gardanne'i piirkonnas, Shannoni piirkonnas ja Sardiinias, mida kohaldavad vastavalt Prantsusmaa, Iirimaa ja Itaalia, kujutas endast riigiabi EÜ artikli 87 lõike 1 järgi, mis on ühenduse turuga osaliselt kokkusobiv, ja niisiis kohustas asjassepuutuvaid liikmesriike kogu abi tagasi nõudma. (3)17. veebruaril 2006 esitatud hagiga esitas Prantsusmaa nõude see otsus tühistada osas, mis käsitleb Prantsusmaa kohaldatud maksuvabastust Gardanne'i piirkonna suhtes. (4)

Komisjon otsustas pikendada formaalset uurimismenetlust alumiiniumoksiidi tootmisel kasutatavate raskete mineraalõlide aktsiisimaksust vabastamise kohta ajavahemikul algusega 1 jaanuaril 2004. Andnud asjaomastele liikmesriikidele ja asjasthuvitatud isikutele võimaluse esitada asja kohta oma märkused, võttis komisjon 7. veebruaril 2007 vastu otsuse K(2007) 286 lõplik alumiiniumoksiidi tootmisel kütusena kasutatavate mineraalõlide aktsiisimaksust vabastamise kohta Gardanne'i piirkonnas, Shannoni piirkonnas ja Sardiinias vastavalt Prantsusmaa, Iirimaa ja Itaalia poolt (riigiabi nr C 78-79-80/2001). See on otsus, mis on käesoleva hagiga vaidlustatud.

Oma hagi toetuseks esitab hageja kaks väidet, millest esimene viitab EÜ artikli 87 lõike 1 kohase riigiabi mõiste väärkasutusele. Hageja väidab, et komisjon eksis seaduse kohaldamisel, pidades riigiabi olemasolevaks isegi siis, kui kõik riigiabi olemasoluks nõutud tingimused, nagu see on märgitud Altmark'i kohtuasjas, (5) ei ole täidetud. Hageja väidab samuti, et otsuse, mis lubas maksuvabastust kuni 31. detsembrini 2006, võttis vastu nõukogu komisjoni ettepanekul, mis pidi hageja väitel kindlustama enne sellise ettepaneku tegemist, et maksuvabastuse lubamine ei too kaasa konkurentsi moonutamist. Seega väidab hageja, et komisjon ei saanud esiteks teha nõukogule ettepanekut võtta vastu otsus aktsiisimaksust vabastamise lubamise kohta ja nõustuda selle pikendamisega kuni 31. detsembrini 2006, ja teiseks leida, et selline maksuvabastus kujutab endast ühisturuga kokkusobivat riigiabi alates 1. jaanuarist 2004.

Hageja teine väide toob esile põhjendamisvea selles, et vaidlustatud otsuses ei esitatud kõnealust turgu või sellel turul olevate erinevate ettevõtjate seisukohti puudutavaid argumente või seda, mis puudutab konkurentsi moonutamise olemust või selle mõju kõnealusele kaubavahetusele.

(1) Nõukogu 19. oktoobri 1992. aasta direktiiv mineraalõlide aktsiisimaksude struktuuride ühtlustamise kohta.

(2) Avaldatud EÜT 2002 C 30.

(3) Otsus K(2005) 4436 lõplik, riigiabi nr C 78-79-80/2001, EÜT 2006 L 119, lk 12.

(4) Kohtuasi T-56/06: Prantsusmaa vs. Komisjon, EÜT 2006 C 96, lk 21.

(5) Euroopa Kohtu 24. juuli 2004. aasta otsus kohtuasjas C-280/00: Altmark Trans, EKL lk I-7747.